Ádám Tamás

*Tiszta időben*

Tiszta időben van remény,

hogy megtaláljuk Raszkolnyikov

rongyait, megtartjuk emlékül,

vagy elégetjük szemünk

parazsával, ha felzúg a lelkiismeret.

A vörös pöttyös zoknik eltiport

katicabogarak, szállni többé már

nem lehet. Véres falevelek

ropognak, puhulnak az ékszerek

egy elrejtett malomkő alatt.

A zsebből kihulló nyaklánc csábító,

eladható a lelkiismeret, de más

megoldás is akad. Lassan fonnyadva,

szálkás deszkákon várni, amíg

szakad a nádas mennyezet.

Tiszta időben baltája is kezünk

ügyébe kerül, lapjáról lemossuk

a rémült arcokat. Rügyeket hasítunk,

utat nyitunk a szirmoknak. Mire

Szibériában kinyílnak, nyolc év is lehet.